יורגן קולר

יורגן קולר (בגרמנית: Jürgen Kohler; נולד ב-6 באוקטובר 1965) הוא כדורגלן עבר גרמני ששיחק בעיקר ביובנטוס ובבורוסיה דורטמונד בעמדת הבלם. קולר שיחק בנוער של וולדהוף מנהיים, בה גם עלה לבוגרים בשנת 1983, בגיל 18. וולדהוף מנהיים שיחקה אז בבונדסליגה, וקולר העביר שם ארבע עונות, צבר 95 הופעות והבקיע שני שערים. בשנת 1987 חתם קולר בפ.צ. קלן, בה שיחק שתי עונות, צבר 57 הופעות וכבש שני שערים. הצלחתו בקלן הביאה אותו לחתום בבאיירן מינכן בשנת 1989. עם באיירן מינכן זכה קולר באליפות בשנת 1990, שסללה לו את הדרך לסגל של נבחרת גרמניה המערבית שזכתה במונדיאל 1990. קולר שיחק בבאיירן מינכן במשך שתי עונות, צבר 55 הופעות והבקיע 6 שערים. בקיץ 1991 חתם קולר במועדון הפאר יובנטוס מליגת הסרייה א' האיטלקית. קולר תפס מקום קבוע בהגנת הקבוצה, וזכה עמם בדאבל בעונת 1995, ובגביע אופ"א בשנת 1993, לאחר ניצחון כפול בשלב הגמר על קבוצתו העתידית, בורוסיה דורטמונד. קולר שיחק ארבע עונות, הופיע ב-102 משחקים והבקיע שמונה שערים במדי יובנטוס. בשנת 1995 חתם קולר בבורוסיה דורטמונד. קולר היה אחד משלושה כוכבים עם עבר ביובנטוס שעברו לבורוסיה דורטמונד, יחד עם שטפן רויטר ואנדראס מולר. הקריירה של קולר בדורטמונד נסקה לגבהים חדשים, והוא פתח בהרכב שניצח בגמר ליגת האלופות 1997 את יובנטוס, קבוצתו הקודמת, יחד עם רויטר ומולר. באותה שנה, זכה עם בורוסיה דורטמונד בטורניר הגביע הביניבשתי, לאחר ניצחון בגמר על קרוזיירו, וגם בתואר אישי יוקרתי, כדורגלן השנה בגרמניה. בנוסף, זכה קולר עם בורוסיה דורטמונד בשתי אליפויות הבונדסליגה. קולר צבר 191 הופעות בבורוסיה דורטמונד במשך שבע עונות, וכבש 14 שערים, וסך הכל הופיע בדיוק ב-500 משחקי בונדסליגה וכבש 36 שערים, לפני פרישתו בתום עונת 2002. משחקו האחרון של קולר בבורוסיה דורטמונד הסתיים בטונים צורמים. קולר הגיע עם בורוסיה דורטמונד לגמר גביע אופ"א 2002 מול פיינורד. עבירה של קולר ברחבה זיכתה אותו בכרטיס אדום כבר בדקה ה-31 של המשחק, ואת הפנדל תרגם פייר ואן הוידונק לשער, במשחק שהסתיים בתוצאה 3:2 לטובת פיינורד. קולר זומן לשישה טורנירים בינלאומיים רצופים, הטורניר הראשון בו קולר שותף היה יורו 1988, בו הגיעה גרמניה לחצי הגמר והפסידה לנבחרת הולנד. במונדיאל 1990 היה קולר שותף לזכייה של הנבחרת לאחר ניצחון בגמר על ארגנטינה. לאחר מכן קולר לקח חלק ביורו 1992, בו הפסידה גרמניה בגמר לדנמרק, ונבחר לנבחרת הטורניר. קולר שיחק גם במונדיאל 1994 בו הודחה גרמניה ברבע הגמר מול נבחרת בולגריה. בטורניר יורו 1996 קולר היה שותף מלא בזכייה הגרמנית לאחר ניצחון בגמר על נבחרת צ'כיה, והטורניר הגדול האחרון בו קולר שיחק היה מונדיאל 1998 בו הודחה גרמניה ברבע הגמר מול קרואטיה. סך הכל, קולר צבר 105 הופעות במדים הלאומיים במשך 12 שנים, והבקיע שני שערים. קולר החל עם פרישתו ממשחק פעיל לאמן את נבחרת גרמניה עד גיל 21, ובמקביל מונה למנהל הספורטיבי של באייר לברקוזן, תפקיד אותו עזב בשנת 2004. בשנת 2005 מונה למאמן דיסבורג, אותה עזב כעבור שנה. בשנת 2008 חתם על חוזה לשלוש שנים ב-ו.פ.ר. אאלן, אך נאלץ לעזוב תוך זמן קצר בשל בעיות בריאותיות שנגרמו מלחץ התפקיד. עם זאת, המשיך לעבוד באאלן כמנהל ספורטיבי, עד לפיטוריו בשנת 2009. באפריל 2013 חזר למועדון נעוריו, וולדהוף מנהיים, הפעם כמנהל ספורטיבי. בשנת 2015 החל לאמן במועדון ספורט האוונשטיין. קולר דחה הצעה לאימון נבחרת חוף השנהב בשנת 2006. עם באיירן מינכן: אליפות הבונדסליגה: 1989/1990 עם יובנטוס: אליפות הסרייה א': 1994/1995 הגביע האיטלקי: 1994/1995 גביע אופ"א: 1992/1993 עם בורוסיה דורטמונד: אליפות הבונדסליגה (2): 1995/1996, 2001/2002 ליגת האלופות: 1997 הגביע הביניבשתי: 1997 עם נבחרת גרמניה המערבית/גרמניה: מונדיאל: 1990 אליפות אירופה בכדורגל: 1996 תארים אישיים: נבחרת הטורניר של יורו 1992 כדורגלן השנה בגרמניה: 1997 מדיה וקבצים בנושא יורגן קולר בוויקישיתוף יורגן קולר, באתר Transfermarkt יורגן קולר, באתר Fussballdaten.de (בגרמנית) יורגן קולר, באתר Soccerway יורגן קולר, באתר WorldFootball.net יורגן קולר, באתר National Football Teams יורגן קולר, באתר FootballDatabase.eu פרופיל המאמן, באתר Transfermarkt